Ալի Սուզանդեհ

Ալի Սուզանդեհ (, ), իրանյան ծագման գերմանացի անիմատոր և կինոռեժիսոր։ Առավել հայտնի է 2017 թվականի նկարահանած գերմանա-ավստրիական Թեհրանյան տաբու անիմացիոն ֆիլմով, որը բացահայտում է Իրանի սեռական ու գենդերային երկակի ստանդարտները։

Վաղ կյանք և կրթություն 
Սուզանդեհը ծնվել է Շիրազում, Իրան։ Մինչև 1995 թվականին Գերմանիա տեղափոխվելը սովորել է Թեհրանում։ Գերմանիա ներգաղթելուց հետո ստացել է Քյոլնի տեխնիկական համալսարանի մեդիա նախագծողի դիպլոմ։ Նա իր ընտանիքի միակ անդամն է, որ ապրում է Իրանից դուրս։

Կարիերա 
Գերմանիայում Սուզանդեհն աշխատել է որպես անիմացիայի մասնագետ տարբեր ֆիլմերում ու հեռուստատեսություններում` նկարահանելով երաժշտական տեսահոլովակներ ու այլ կարճ ֆիլմեր` ստեղծելով իր սեփական Intaktfilm ընկերությունը։ Նրա անիմացիոն աշխատանքներից է Կանաչ ալիքը (The Green Wave, 2010), որն արժանացել է Grimme Preis մրցանակի` լավագույն վավերագրական ֆիլմ անվանակարգում։

Թեհրանյան տաբու
Ռեժիսորի առաջին գեղարվեստական ֆիլմը Թեհրանյան տաբուն է, անիմացիոն ֆիլմ, որը բացահայտում է «Իրանում երիտասարդների գաղտնի կյանքը, որոնք պայքարում են իրենց սեռականությունն ու ընտրած կյանքը` ապրելով երկրի ճնշող, թեոկրատիկ համակարգում»։ Ֆիլմի պրեմիերան կայացել է Կաննի 70-րդ կինոփառատոնի մրցութային շաբաթվա ընթացքում, 2017 թվականի մայիսին և 2018 թվականի փետրվարից սկսել է անդրադարձների արժանանալ ԱՄՆ-ում։ Ֆիլմն ուշադրություն է գրավել իր թեմայի և վիզուալ ոճի շնորհիվ, որը The Hollywood Reporter-ը բնութագրել է որպես «ռոտոսկոպիայի և շարժվող պատկերի եզակի համադրություն` ձեռքի և համակարգչային անիմացիայով»։

Սուզանդեհը HuffPost-ին ասել է, որ ֆիլմի ոգեշնչումն առաջ է եկել մի խոսակցությունից, որ նա գնացքում լսել է երկու իրանցիներից, որոնք իրենց մտահոգությունն են արտահայտել Իրանում կանանց վերաբերյալ։ Նրանցից մեկը պատմել է մի մարմնավաճառի մասին, որն իր երեխային իր հետ տարել է այցելուների հետ հանդիպման ժամանակ։ Մարմնավաճառի ու երեխայի մասին կարճ պատմությունը դարձել է այն «վառվող կայծը», որ ստիպել է նրան պատմել այս պատմությունը, և այն դարձել է «Թեհրանյան տաբուի» սյուժեի տարրերից մեկը։ Վերնագիրը վերցված է սեքսի հանդեպ տաբուից, որ առկա է Իրանում. մարդիկ բացահայտ չեն կարող խոսել այդ մասին։ Ըստ նրա ֆիլմը «կոտրում է լռությունը, կոտրում է տաբուները»։

Նա ասել է նաև, որ այս ֆիլմը նկարահանելու նպատակն է սոցիալական փոփոխություններ առաջ բերել իր հայրենի երկրում։

Քանի որ ֆիլմն անհնար էր նկարահանել Թեհրանում, Սուզանդեհն օգտագործել է նկարների մոնտաժի տեխնիկան` համադրելով կենդանի գործողությունները և հնարավորություն տալով իրանյան տեսողական տարրերին ազդել յուրաքանչյուր տեսարանի վրա։

Ծանոթագրություններ

Արտաքին հղումներ
 Հարցազրույց Կաննում` Ալի Սուզանդեհի հետ

Իրանցի կինոռեժիսորներ
Գերմանացի ռեժիսորներ